**Берашна Ислам а, Ийман а 1аморан дарс**

**Дарсан ц1е:** «Исламан б1ог1амаш»

**1алашо:** берашна Исламан б1ог1амаш бовзийтар.

**Дарсан хьесапаш:**

**1аморан:**

* Х1ора б1ог1аман ц1е 1амор, уьш мел бу дийцар;
* Шах1адат дало 1амор;
* Ламазех лаьцна дийцар: мел ду, х1ун лардан деза ламаз деш;
* Марха лоцуш деш долу ният дан 1амор;
* Закат даларан лекхара мах гайтар;
* Хьажи ц1а муха ду, мичахь ду, цигахь х1ун до дийцар.

**Кхиоран:**

* Берийн къамел кхиор;
* Керла дешнаш 1амор.

**Кхетош-кхиоран:**

* Бусулба дин дезар а, довзар а марздар.

**Дарсан д1аяхьар:**

**Кхиорхо:** Бераш, де дика хуьлда шун!

**Бераш:** Диканца дукха ехийла!

**Кхиорхо:** Хазниш, вайга тахана баьхкина дуккху хьеший бу, церан де дика дай вай?

**Бераш:** Дика хир ду. Де дика хила шу, хьоме хьеший!

**Кхиорхо:** Дела реза хила! Х1инца охьахийша.

Таханлера цхьанакхетар вай Аль-Фатихьа дешарца д1адолор ду. Сан дехар ду массаьрга хаза цхьанни и дешар.

(Аль-Фатихьа доьшу)

**Кхиорхо:** Баркал, Дала сий дойла!

Бераш, сан шоьга цхьа хаттар хир ду, аша хаза куьг ойбуш жоп дала деза.

Вайн дин х1ун дин ду?

**Бераш:** Вайн дин Ислам ду.

**Кхиорхо:** Нийса бах. Массара цхьанне али вай? Вайн дин Ислам ду.

(Чу нана йолу шен йо1ца)

**Нана:** Де дика хила шу, бусулба вежарий, йижарий!

**Бераш:** Дала езийла!

**Кхиорхо:** Марша йог1ийла! Тхоьга хьошалг1а яр х1ун бахьана ду?

**Нана: С**о-м сай йо1 ялош еанера, суна хезнера х1оккхехь бераш массо дикачу х1умана 1амадо аьлла. Суна лаьара сай йо1 иштта дика дин девзаш хилийта.

**Кхиорхо:** Массарел диканаш, вай тобане юкъа кхин цхьа йо1 эца реза дуй шу?

**Бераш:** Реза ду.

**Нана:** Дела реза хила шуна! Сан йо1ан ц1е Селима ю, шуна йовза ма йоьвза х1ар. Селима, дика лелалахь, хабарш дуьйцуш новкъало ма елахь. Со балха яхана схьайог1у. Дала аьтто бойла, гур ду вай!

**Кхиорхо:** Бераш, вай х1инца хаза д1ахьур ю хан. Тахана Исламех лаьцна дуьйцуш ду, т1аккха уггаре коьртаниг Исламехь Исламан б1ог1амаш бу. Исламан б1ог1ам пхиъ бу. Исламан б1ог1амаш гойту бусулба наха т1ехь долу декхарш. Массара цхьанни ала «Исламан б1ог1амаш».

**Бераш:** Исламан б1ог1амаш.

**Кхиорхо:** Мел бу элара ас Исламан б1ог1амаш?

**Бераш:** Исламан б1ог1амаш пхиъ бу.

**Кхиорхо:** Уггаре коьртаниг, уггаре хьалханиг шах1адат далор бу. Шах1адат иштта даладо «Ашх1аду алла Илах1а илЛАллах1 (иза юха а тоьшал ду Аллах1 воцург кхин Дела цахилар), ва ашх1аду анна Мухьаммада расулулЛАх1 (иза юха а тоьшал ду Мухьаммад Пайхмар (с.а.в.) хилар).

Х1инца хаза массара цхьанни эр ду вай.

**Бераш:** «Ашх1аду алла Илах1а илЛАллах, ва ашх1аду анна Мухьаммада расулулЛАх1.

**Кхиорхо:** Шолг1а б1ог1ам – иза ламаз дар бу. Бераш, шуна хаий вай дийнахь масса ламаз дан деза?

**Бераш:** Дийнахь пхи ламаз дан деза.

**Кхиорхо:** Нийса ду. Церан ц1ерш хьан йохар ю?

**Бераш:** 1уьйра ламаз, делкьа ламаз, малхбуза ламаз, маьрк1аж ламаз, пхьуьйра ламаз.

**Кхиорхо:** Нийса элира, Дала сий дойла шун. Вайн хьаша хир ю вайга дикка ладуг1уш, нанас аьлларг деш дика йо1 ю иза. Хьо дуйййцуш кхети, цхьа хаттар дуй хьа?

Ламаз деш волу стага лар дан дезаш пхи х1ума ду: Ламаз эцна хилар, ламазан хан т1екхаьчна хилар, т1ера бедарш ц1ена хилар, кхетамчохь хилар, къилбехьа вирзина хилар.

**Бераш:** Къилбехьа вирзина хилар бохург х1ун ду?

**Кхиорхо:** Иза дера ду Хьажи ц1ахь йолу Къилба йолчу аг1ор вирзина ламаз дан дезар. Х1инца аса гойту ду шуна.

(Телефон т1аьхь берашна гойту Къилбе аг1ор)

**Кхиорхо:** Бераш, вай х1инца “Ламазан духар” бохучу ловзарех ловзур ду. Аш х1ун дан деза. Нагахь санна ас аьлларг аш т1еюха езий ламаз деш, т1аккха куьйгаш туху, ца езий когаш туху.

*Пес, коч, хача, йовлакх, мачаш..*

**Кхиорхо:** Х1инца кхоалг1а б1ог1амех лаьцна дуьйцур ду. Иза марха кхабар ду. Марха кхобуш дан ца мегаш х1уманаш ду. Муьлханиш ду уьш?

**Бераш:** Хи мала ца мега, яах1ума яа ца мега.

**Кхиорхо:** Нийса бах. Марха вай маца кхобу?

**Бераш:** Мархийн баттахь кхобу.

**Кхиорхо:** Мархийн баттахь кхобучу мархах, фарз марха олу. Кхечу баттахь кхабахь мела марха хир ду иза. Марха кхабале хьалха ният дан деза, т1аккха хи мала деза, х1умма яа еза. Х1инца ният дан 1амор ду вай. Суна т1аьххье ала «Ас ниятт до, ас ният до, ас ният до кху безачу мархийн баттахь фарз марха кхабар Дела дуьхьа Аллах1у Акбар!»

**Бераш:** «Ас ниятт до, ас ният до, ас ният до кху безачу мархийн баттахь фарз марха кхабар Дела дуьхьа Аллах1у Акбар!»

**Кхиорхо:** Иза фарз мархийн ният ду, мела марха кхобуш мела марха кхабар эр ду.

Хьомениш, х1инца сада1аран миноташ ю вайн, хаза хьалаг1овта.

**Сада1аран минот**

Хьасби рабби джаллалЛах1,

Мафи кьолби г1айрулЛах1,

 Макка Медна байтулЛах1,

Йа Мухьаммад салолЛах1.

**Кхиорхо:** Баркал, охьаховша.

Кхочуш вай биолг1а б1ог1ам т1е кхечи. Биолг1а б1ог1ам закат далар бу. Вуьшта аьлча саг1ана х1ума ялар. Х1инца массара рог1-рог1ана алийша «закат далар».

**Бераш:** Закат далар.

**Кхиорхо:** Закат далар ч1ог1а дика х1ума. Таро йоцуш нахана, хала хене болучу нахана саг1ана х1ума елча гуттар хазахетар ду. Луш йолу х1ума даггара хила еза. Диц ма делаш!

**Бераш:** Диц дийр дац!

**Кхиорхо:** Х1инца т1аьххьарлера б1ог1ам. Цуьнах лаьцна дийцале хьалха, алийша соьга Исламан мел б1ог1ам бу?

**Бераш:** Исламан пхиъ б1ог1ам бу.

**Кхиолг1а:** Нийсабах. Т1аьххьарлера пхиолг1а б1ог1ам Хьажи ц1а вахар бу. Хьажи ц1а Маккахь ду. Цига ваха веза нагахь санна хьан йиш ялахь. Аса хьалха ма алларе ламаз деш Кьилбехьа вирзина дан деза. Къилба Хьажи ц1ахь ю. Цигахь нах к1айн х1уманаш йоьхна лела. Цара Кьилбана ворх1 го тосу, х1ора го мел тосу дан дезаш, деша дезаш цхьацца х1уманаш ду. Церах цхьаъ ламаз дар ду, кхин а Къилбан т1е куьг хьакхар ду. Вай х1инца гойтур ду и муха до.

Диканиш, шуна лаьарий Хьажи ц1а даха?

**Бераш:** Лаьара.

**Кхиорхо:** Дала шу массо дикачу х1умана т1екхача дойла!

*(Йо1ан нана чуйолу мерзалгаш йохьуш)*

**Нана:** Со йели балхара. Сан дашониг муха лийлара тахана?

**Кхиорхо:** Дика лилийра, со ч1ог1а реза ю.

**Нана:** Соьга дуьйцур дуй ахь ц1ахь аш х1ун дийцира?

**Йо1:** Дуьйцур ду.

**Нана:** Дика ду т1аккха, Дела реза хила хьуна, бераш, шуна хуьлийла. Аса саг1ана х1ара мерза х1уманаш еана шуна. 1одика йойла!

**Кхиорхо, бераш:** Дала саг1а йойла**,** 1одика Дала йойла!

*(Нана шен йо1ца арайолу)*

**1амийнарг ч1аг1дар:**

**Кхиорхо:** Бераш, тахана вай х1ун 1амийра? Вайн дин х1ун дин ду элира? Исламан мел б1ог1ам бу? Муьлханиш бу уьш? Марха лацале хьалха х1ун дан деза? Ламаз деш х1ун пхи х1ума ду лардан дезаш? Хьажи ц1а мичахь ду? Уггаре коьрта б1ог1ам муьлханиг бу?

**1амийначунна жам1 дар:**

**Кхиорхо:** Шуна хазахийтирий тахана? Хаза ца хеташ, я ца товш цхьа х1ума дарий? Хало хуьлуш меттигаш барий?

**Саг1ана х1ума ялар:**

**Кхиорхо:** Бераш, йо1ан нанас еана марзо ло ас шуна. Дела реза хила шуна, г1оза йоийла. Х1инца хьалаг1овта, 1одика йийр ю вай вовше.

1одика йойла!

**Бераш:** 1одика Дала йойла!